ขบวนรถสายใต้ที่ 255 (ธนบุรี–หลังสวน) ตกราง คาดเปิดเดินรถได้เย็นนี้
วันนี้ (19 ส.ค.2562) การรถไฟแห่งประเทศไทย (รฟท.) แจ้งเหตุขบวนรถสายใต้ตกราง เมื่อเวลา 12.04 น.เป็นขบวนรถธรรมดาที่ 255 (ธนบุรี – หลังสวน) ตกรางบริเวณหลัก กม. 204/9-10 ระหว่างสถานีห้วยทรายใต้ – หัวหิน จ.ประจวบคีรีขันธ์ ไม่มีผู้ได้รับบาดเจ็บ เป็นเหตุให้ขบวนรถกีดขวางการเดินรถในเส้นทางสายใต้ ส่วนขบวนรถสายใต้ที่ออกจากสถานีกรุงเทพช่วงบ่ายนี้ สามารถเดินรถได้ตามปกติ อาจส่งผลกระทบเรื่องขบวนรถล่าช้ากว่ากำหนดเวลาเดิมเพียงเล็กน้อยสำหรับความคืบหน้าในขณะนี้ การรถไฟฯ ได้นำรถพิเศษช่วยอันตรายจากสถานีบางซื่อไปยังพื้นที่เกิดเหตุ เพื่อทำการยกขบวนรถที่ตกราง จำนวน 6 ตู้ ส่วนที่เหลืออีก 2 ตู้ ได้ทำการตัดตู้โดยสารและทำขบวนรถต่อไปถึงสถานีปลายทาง ส่วนสาเหตุขบวนรถตกรางอยู่ระหว่างการตรวจสอบ พร้อมกันนี้ได้สั่งการให้เจ้าหน้าที่บำรุงทางตรวจทางตรวจสอบและแก้ไขโดยเร็ว เพื่อเพิ่มความสะดวกและความปลอดภัย ทั้งนี้คาดการณ์ว่าจะสามารถเปิดทางและใช้งานได้ตามปกติในช่วงเย็นของวันนี้ (19 ส.ค.2562) จากเหตุกาณ์ดังกล่าวอาจส่งผลกระทบต่อผู้โดยสารที่เดินทางในระยะไกลที่มีต้นทางออกจากกรุงเทพ ขบวนรถล่าช้ากว่ากำหนดเวลาเดิม ประมาณ 3 - 5 ชั่วโมง มีขบวนดังนี้1.ขบวนรถเร็วที่ 171 กรุงเทพ – สุไหงโกลก ออกจากต้นทาง เวลา 13.00 น.2. ขบวนรถด่วนพิเศษทักษิณารัตน์ที่ 31 กรุงเทพ – หาดใหญ่ ออกจากต้นทาง เวลา 14.45 น.3. ขบวนรถด่วนพิเศษที่ 37/45 กรุงเทพ – สุไหงโกลก ออกจากต้นทาง เวลา 15.10 น.4. ขบวนรถเร็วที่ 169 กรุงเทพ – ยะลา ออกจากต้นทาง เวลา 15.35 น.5. ขบวนรถด่วนที่ 83 กรุงเทพ – ตรัง ออกจากต้นทาง เวลา 17.05 น.6. ขบวนรถเร็วที่ 173 กรุงเทพ – นครศรีธรรมราช ออกจากต้นทาง เวลา 17.35 น.7. ขบวนรถเร็วที่ 167 กรุงเทพ – กันตัง ออกจากต้นทาง เวลา 18.30 น.8. ขบวนรถด่วนที่ 85 กรุงเทพ – นครศรีธรรมราช ออกจากต้นทาง เวลา 19.30 น.9. ขบวนรถด่วนดีเซลรางที่ 39/41 กรุงเทพ – สุราษฎร์ธานี – ยะลา ออกจากต้นทาง เวลา 22.50 น.สำหรับผู้โดยสารที่จะเดินทางไปยังเส้นทางดังกล่าว หากไม่ประสงค์ที่จะเดินทางสามารถคืนตั๋วโดยสารได้เต็มราคา หรือสอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์สายด่วน 1690 ตลอด 24 ชั่วโมง
การรถไฟฯ แจ้งเหตุขบวนรถสายใต้ที่ 255 (ธนบุรี – หลังสวน) ตกรางระหว่างสถานีห้วยทรายใต้ – หัวหิน คาดการณ์ว่าจะสามารถเปิดทางและใช้งานได้ตามปกติในช่วงเย็นของวันนี้
รถไฟ,รถไฟตกราง,รถไฟสายใต้,การรถไฟ